Document ID: 32014D0236

DECIZIA DE PUNERE ÎN APLICARE A COMISIEI
din 24 aprilie 2014
privind o contribuție financiară din partea Uniunii pentru supraveghere și alte măsuri de urgență aplicate în Estonia, în Letonia, în Lituania și în Polonia în vederea combaterii pestei porcine africane
[notificată cu numărul C(2014) 2551]
(Doar textele în limbile estonă, letonă, lituaniană și polonă sunt autentice)
(2014/236/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 8,
având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (2), în special articolul 84,
întrucât:
(1)
Pesta porcină africană (PPA) este o boală infecțioasă virală, de obicei mortală, a porcilor domestici și sălbatici, care cauzează perturbări grave ale comerțului în interiorul Uniunii și ale exportului către țările terțe de porci vii și de produse obținute din animale din specia porcină.
(2)
După confirmarea PPA în Georgia în 2007, boala s-a răspândit în Federația Rusă, unde au fost raportate numeroase focare ale acestei boli la porcii domestici și porcii mistreți în partea europeană a Rusiei. În iunie 2013, Belarus a raportat confirmarea unui focar de PPA la porcii din exploatațiile nonprofesionale în regiunea Grodno, la aproximativ patruzeci de kilometri de frontiera cu Lituania și în apropiere de granița cu Polonia.
(3)
Decizia de punere în aplicare 2013/498/UE a Comisiei (3) a prevăzut o contribuție financiară din partea Uniunii pentru supraveghere și alte măsuri de urgență de combatere a PPA aplicate în 2013 în Estonia, în Letonia, în Lituania și în Polonia, adică în statele membre amenințate direct de introducerea PPA.
(4)
În ianuarie 2014, boala a fost raportată la populația de mistreți din Ucraina și, în prezent, se răspândește în Belarus și în Federația Rusă. În plus, în ianuarie 2014, două cazuri de PPA au fost depistate la populația de mistreți din Lituania și, după câteva zile, au fost raportate alte două cazuri la mistreți în Polonia. În ambele state membre boala a apărut la granița cu Belarus. Prin urmare, situația PPA în țările care se învecinează cu Uniunea Europeană reprezintă o amenințare persistentă pentru exploatațiile de porcine din Uniune, deoarece virusul poate fi introdus în statele membre învecinate țărilor terțe infectate atât de către porcii mistreți care intră pe teritoriul Uniunii Europene din zonele infectate, cât și de mijloacele de transport care au transportat animale vii sau prin introducerea neautorizată în Uniune a produselor obținute din animale din specia porcină.
(5)
Riscul introducerii PPA în Uniune este mai mare pentru Estonia, Letonia, Lituania și Polonia, din cauza apariției și evoluției acestei boli în teritoriile care se învecinează cu Belarus, cu Federația Rusă și cu Ucraina. Statele membre în cauză au informat Comisia și celelalte state membre cu privire la măsurile pe care intenționează să le adopte pentru a întări protecția teritoriilor lor și ale altor state membre.
(6)
În 2013, Estonia, Letonia, Lituania și Polonia au implementat supravegherea pentru depistarea timpurie a PPA atât la porcii mistreți, cât și la porcii domestici. Pentru a preveni mai eficient PPA, sunt necesare anumite activități de supraveghere pe teritoriul respectivelor state membre.
(7)
Curățarea și dezinfectarea vehiculelor pentru care există posibilitatea intrării în contact cu virusul PPA reprezintă una dintre principalele măsuri de precauție pentru prevenirea introducerii PPA în Uniune. Prin urmare, Decizia de punere în aplicare 2013/426/UE a Comisiei (4) stabilește anumite măsuri pentru a preveni introducerea în Uniune a PPA din Belarus și din Federația Rusă și dispune ca vehiculele care au transportat animale vii și care intră pe teritoriul Uniunii din zonele infectate să fie curățate și dezinfectate în mod adecvat.
(8)
Fără a aduce atingere dispozițiilor din Regulamentul (CE) nr. 206/2009 al Comisiei (5), riscul de introducere a PPA în Uniune prin colete personale care conțin produse obținute de la porcine și expediate prin poștă sau transportate în bagajele călătorilor sosiți în special din Belarus, din Federația Rusă și din Ucraina nu poate fi considerat neglijabil, fiind necesare acțiuni și controale suplimentare la punctele de intrare.
(9)
În plus, o gamă largă de părți interesate, inclusiv medici veterinari, agricultori profesioniști și neprofesioniști, șoferi de camion, agenți vamali, pasageri și publicul larg ar trebui să fie informați cu privire la riscurile introducerii PPA și la consecințele sale prin intermediul unor campanii de informare bine orientate, pentru a spori informarea și pregătirea cu privire la boală în cadrul planurilor de intervenție întocmite în conformitate cu Directiva 2002/60/CE a Consiliului (6) în vederea asigurării unui răspuns rapid în cazul introducerii PPA.
(10)
În 2014, PPA a fost detectată la porcii mistreți din Lituania și din Polonia, aceste două state membre fiind amenințate direct de prezența PPA în Belarus, de cealaltă parte a frontierelor lor. Pentru a minimiza riscul de răspândire a bolii pe teritoriul lor, Lituania și Polonia intenționează să reducă densitatea gazdelor receptive în exploatațiile de porcine cu nivel scăzut de biosecuritate din zona infectată, prin promovarea sacrificării porcinelor și prin prevenirea repopulării efectivelor de animale din exploatațiile de porcine timp de cel puțin un an. În decembrie 2013, Estonia, Letonia, Lituania și Polonia și-au prezentat planurile respective și estimările costurilor pentru punerea în aplicare a măsurilor de urgență, în 2014, în zonele considerate a fi expuse unui risc ridicat de introducere a PPA din Belarus, din Federația Rusă și din Ucraina. Aceste planuri au fost examinate de Comisie în vederea contribuției financiare din partea Uniunii și s-a constatat că acestea sunt în conformitate cu Directiva 2002/60/CE.
(11)
Acțiunile întreprinse de Estonia, de Letonia, de Lituania și de Polonia pentru supravegherea bolii, curățarea și dezinfectarea vehiculelor și pentru organizarea de campanii de sensibilizare sunt cofinanțate în proporție de 50 %.
(12)
Acțiunile întreprinse de Lituania și de Polonia pentru a scădea densitatea porcinelor în zonele infectate de la frontiera cu Belarus ar trebui să fie cofinanțate în proporție de 30 %.
(13)
Deoarece măsurile planificate prezentate de Estonia, de Letonia, de Lituania și de Polonia pentru măsurile de urgență de prevenire a introducerii PPA din Belarus, din Federația Rusă și din Ucraina, care urmează să fie întreprinse în 2014, reprezintă un cadru suficient de detaliat în sensul articolului 94 din Regulamentul delegat (UE) nr. 1268/2012 al Comisiei (7), prezenta decizie constituie o decizie de finanțare pentru cheltuielile prevăzute în programul de lucru pentru subvenții.
(14)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) În cadrul măsurilor de urgență pentru protecția împotriva PPA adoptate de Estonia, de Letonia, de Lituania și de Polonia în 2014, aceste state membre beneficiază de o contribuție specifică din partea Uniunii la cheltuielile suportate pentru punerea în aplicare a activităților descrise la alineatele (2) și (3) și planificate pentru perioada 1 ianuarie 2014-31 decembrie 2014.
(2) Contribuția financiară a Uniunii este de 50 % din costurile suportate și plătite pentru punerea în aplicare a următoarelor activități:
(a)
prelevarea de probe de la porcii domestici;
(b)
prelevarea de probe de la porcii mistreți;
(c)
teste ELISA;
(d)
teste PCR și de secvențiere;
(e)
achiziționarea de echipamente și dezinfectant pentru curățare și dezinfectare;
(f)
achiziționarea de echipamente utilizate în special pentru eliminarea carcaselor de animale;
(g)
achiziționarea de echipamente pentru efectuarea testelor virologice de laborator;
(h)
campanii de sensibilizare.
(3) Contribuția financiară a Uniunii este de 30 % din costurile suportate și plătite de Lituania și de Polonia pentru compensarea proprietarilor de porci pentru pierderile cauzate de sacrificarea timpurie a porcilor în zonele infectate.
Articolul 2
(1) Valoarea maximă a costurilor care urmează să fie rambursate statelor membre menționate la articolul 1 alineatul (1) pentru activitățile menționate la articolul 1 alineatul (2) literele (a), (b), (c) și (d) nu depășește, în medie:
(a)
0,5 EUR pentru fiecare porc domestic de la care s-au prelevat probe;
(b)
5 EUR pentru fiecare porc mistreț de la care s-au prelevat probe;
(c)
2 EUR pentru fiecare test ELISA;
(d)
10 EUR pentru fiecare test PCR sau de secvențiere.
(2) Valoarea maximă a costurilor care urmează să fie rambursate pentru activitatea menționată la articolul 1 alineatul (2) litera (e) nu depășește, în medie:
(a)
6 000 EUR pentru Estonia;
(b)
58 000 EUR pentru Letonia;
(c)
950 000 EUR pentru Lituania;
(d)
102 100 EUR pentru Polonia.
(3) Valoarea maximă a costurilor care urmează să fie rambursate pentru activitatea menționată la articolul 1 alineatul (2) litera (f) nu depășește:
(a)
100 000 EUR pentru Lituania;
(b)
150 000 EUR pentru Polonia.
(4) Valoarea maximă a costurilor care urmează să fie rambursate pentru activitatea menționată la articolul 1 alineatul (2) litera (g) nu depășește:
75 000 EUR pentru Lituania.
(5) Valoarea maximă a costurilor care urmează să fie rambursate pentru activitatea menționată la articolul 1 alineatul (2) litera (h) nu depășește, în medie:
(a)
1 500 EUR pentru Estonia;
(b)
15 000 EUR pentru Letonia;
(c)
75 000 EUR pentru Lituania;
(d)
11 250 EUR pentru Polonia.
(6) Contribuția financiară din partea Uniunii în favoarea statelor membre menționate la articolul 1 alineatul (3) nu depășește:
(a)
225 000 EUR pentru Lituania;
(b)
337 500 EUR pentru Polonia.
(7) Contribuția financiară din partea Uniunii în favoarea statelor membre menționate la articolul 1 alineatul (1) nu depășește:
(a)
27 000 EUR pentru Estonia;
(b)
190 000 EUR pentru Letonia;
(c)
1 948 000 EUR pentru Lituania;
(d)
1 341 000 EUR pentru Polonia.
(8) Cheltuielile eligibile pentru o contribuție financiară din partea Uniunii pentru măsurile menționate la alineatul (1) literele (c) și (d) se limitează la costurile suportate de către statele membre pentru:
(a)
achiziționarea seturilor de testare, a reactivilor și a tuturor consumabilelor identificabile utilizate în mod special pentru efectuarea testelor de laborator;
(b)
personalul, indiferent de statutul său, alocat în întregime sau parțial efectuării testelor la sediile laboratoarelor, cheltuielile fiind limitate la salariile efective plus contribuțiile la securitatea socială și alte costuri statutare incluse în remunerație;
(c)
cheltuielile de regie reprezentând 7 % din suma costurilor menționate la literele (a) și (b).
Articolul 3
(1) Contribuția financiară a Uniunii pentru măsurile menționate la articolul 1 se acordă cu condiția ca statele membre în cauză:
(a)
să pună în aplicare activitățile și măsurile descrise în planurile lor;
(b)
să pună în aplicare măsurile în conformitate cu dispozițiile relevante din legislația Uniunii, inclusiv cu normele privind concurența și atribuirea contractelor de achiziție publică;
(c)
să transmită Comisiei, până la 30 aprilie 2015 cel târziu, un raport tehnic final privind măsurile, în conformitate cu anexa I, precum și un raport financiar final în conformitate cu anexa II.
(2) În cazul în care un stat membru nu respectă dispozițiile de la alineatul (1), Comisia poate reduce contribuția financiară din partea Uniunii, proporțional cu natura și gravitatea încălcării și cu pierderile financiare pentru Uniune.
Articolul 4
Prezenta decizie se adresează Republicii Estonia, Republicii Letonia, Republicii Lituania și Republicii Polone.
Adoptată la Bruxelles, 24 aprilie 2014.

Labels: 0
18
15
6